Kofstad med strålende avslutning i Italia
Den 26 år gamle golfproffen avsluttet med en runde på fire under par, noe som var godt nok til å bli nummer 14 i Torino. Han lå på 35.-plass før de siste 18 hullene. - Spilte god golf denne uken. Spillet er på gang, og nå er det bare å få bedre følelse på greenene, skrev Kofstad på Twitter. Han endte turneringen på åtte slag under par, fire bak vinnende Julien Quesne fra Frankrike. Kofstad har hatt en tøff debutsesong på europatouren, og 8.-plassen i Spania i april er det beste resultatet. Søndagens 14.-plass er årets nest beste. Kofstad er nummer 140 på tourens pengeliste. De 110 beste er sikret å beholde plassen neste sesong. For å klare det er Kofstad avhengig av å spille inn over 100.000 euro i sesongens fire siste turneringer. Neste stopp for Kofstad er Alfred Dunhill Links Championship i Skottland fra torsdag. Der er det hele 5 millioner euro (39,5 millioner kroner) i premiepotten, og et godt resultat der vil bidra stort til å redde plassen på europatouren. Turneringen spilles på tre baner: legendariske St. Andrews, samt Carnoustie og Kingsbarns.
Espen Kofstad spilte en glimrende sisterunde og endte til slutt på 14.-plass på europatouren i golf i Italia.